text: Европа започва медийна война с Кремъл – Труд
  Европа започва медийна война с Кремъл
  20.03.2015 • 18:58
  На срещата си на върха европейските лидери обвързаха санкциите срещу Русия с мира в Украйна. "Икономическите санкции срещу Русия ще останат в сила до пълното изпълнение на споразумението (за примирие) от Минск. Не се очаква това да стане преди края на 2015 година", обясни президентът на ЕС Доналд Туск.
  Санкциите бяха наложени през юли 2014-а за 1 година. Формалното решение за удължаването им предстои да се вземе от лидерите на ЕС на срещата на върха през юни.
  "Ако бъде установено нарушаване на споразуменията от Минск, то санкциите не само ще бъдат запазени, но и ще бъдат засилени. Ако пък обратно – предвиденото в споразуменията се изпълнява или дори се прави с по-бързо темпо, то Европейският съвет ще вземе съответното решение", разясни френският президент Франсоа Оланд.
  "Не сме доволни от това, че конфликтът продължава. Санкциите ще важат до момента, когато няма жертви и двете страни се оттеглят съгласно споразуменията. Надявам се Руската федерация да отчете това, този конфликт бързо да се прекрати и да се върнем към нормалните си отношения на търговия и бизнес", коментира премиерът Бойко Борисов.
  На срещата си евролидерите дадоха зелена светлина за пропагандна война срещу Москва и натовариха външната министърка на ЕС Федерика Могерини да изработи до юни стратегия срещу руската "дезинформация". До края на този месец екип от дузина медийни и пиар експерти започва работа по противодействие на пропагандата на Кремъл. Тяхната задача ще е "да коригират дезинформацията и да проверяват фактите" и да "разработят представяне на гледната точка на ЕС чрез ключови послания, статии, авторски мнения, кратки данни, информационни графики, включително материали на руски език", посочва Ройтерс. А британският премиер Дейвид Камерън обяви, че ще бори руското влияние в Източна Европа чрез финансиране на демократични институции. Става въпрос за Фонда за добро управление, който в момента разполага със 7 млн. евро и работи в Украйна. Във фонда ще бъдат налети още 21 млн. евро и той ще заработи в Молдова, Грузия, Босна и Сърбия.
  Германия разкритикува Русия за подписаното в сряда споразумение за отбрана на територията на Южна Осетия, която през 2008 г. се отцепи от Грузия и се самообяви за независима република.